b"\n_START_ARTICLE_\nNume de persoan\xc4\x83\n_START_PARAGRAPH_\nUn nume de persoan\xc4\x83 sau nume complet este grupul numelor sub care este cunoscut un individ, care pot fi recitate ca sintagm\xc4\x83, \xc3\xaen sensul c\xc4\x83, luate \xc3\xaempreun\xc4\x83, se refer\xc4\x83 toate la acela\xc8\x99i individ. \xc3\x8en multe culturi, termenul este sinonim cu numele legal \xc8\x99i numele la na\xc8\x99tere al individului. Studiul academic al numelor de persoane se nume\xc8\x99te antroponimie._NEWLINE_\xc3\x8en culturile apusene, aproape to\xc8\x9bi indivizii posed\xc4\x83 cel pu\xc8\x9bin un prenume (cunoscut \xc8\x99i drept prim nume, nume personal, nume de botez) \xc8\x99i un nume de familie (cunoscut \xc8\x99i drept ultim nume), respectiv \xe2\x80\x9eTraian\xe2\x80\x9d \xc8\x99i \xe2\x80\x9eB\xc4\x83sescu\xe2\x80\x9d din Traian B\xc4\x83sescu \xe2\x80\x94 cel din urm\xc4\x83 indic\xc4\x83 faptul c\xc4\x83 individul apar\xc8\x9bine unei familii, unui trib sau unui clan. \xc3\x8en general, atunci c\xc3\xa2nd exist\xc4\x83 dou\xc4\x83 sau mai multe prenume, se folose\xc8\x99te numai unul dintre ele \xc3\xaen vorbirea obi\xc8\x99nuit\xc4\x83._NEWLINE_\xc3\x8en unele culturi (inclusiv \xc3\xaen unele apusene), se mai adaug\xc4\x83 patronime sau matronime, ca nume mijlocii \xe2\x80\x94 de exemplu, Piotr Ilici Ceaikovski (al c\xc4\x83rui tat\xc4\x83 avea prenumele Ilia) \xe2\x80\x94 sau \xc3\xaen locul unui nume de familie \xe2\x80\x94 de exemplu, Bj\xc3\xb6rk Gu\xc3\xb0mundsd\xc3\xb3ttir (al c\xc4\x83rei tat\xc4\x83 se nume\xc8\x99te Gu\xc3\xb0mundur) sau Hei\xc3\xb0ar Helguson (a c\xc4\x83rui mam\xc4\x83 se nume\xc8\x99te Helga). Exist\xc4\x83 concepte similare \xc3\xaen culturile r\xc4\x83s\xc4\x83ritene._NEWLINE_\xc3\x8en regiuni mai pu\xc8\x9bin urbanizate ale lumii, \xc3\xaens\xc4\x83, multe persoane sunt cunoscute sub un singur nume, iar unor culturi chiar le lipse\xc8\x99te conceptul numelor specifice, fixe, pentru identificarea oamenilor, fie individual sau colectiv. Unele triburi izolate, precum Machiguenga din Amazonia, nu folosesc nume de persoane._NEWLINE_De obicei, numele complet al unei persoane o identific\xc4\x83 pe aceasta \xc3\xaen scopuri legale \xc8\x99i administrative, de\xc8\x99i este posibil ca acesta s\xc4\x83 nu fie numele sub care este cunoscut\xc4\x83; unii folosesc doar o por\xc8\x9biune din numele lor complet, \xc3\xaen timp ce al\xc8\x9bii sunt cunoscu\xc8\x9bi sub porecle, pseudonime, titluri sau alte desemn\xc4\x83ri formale sau informale._NEWLINE_Posedarea unui nume este un obicei aproape universal; Conven\xc8\x9bia asupra Drepturilor Copilului declar\xc4\x83 c\xc4\x83 un copil are, din na\xc8\x99tere, dreptul la un nume.\n_START_SECTION_\nConven\xc8\x9bii de nume\n_START_PARAGRAPH_\n\xc3\x8en societ\xc4\x83\xc8\x9bile apusene contemporane (mai pu\xc8\x9bin Islanda, Ungaria \xc8\x99i uneori Flandra), cea mai comun\xc4\x83 conven\xc8\x9bie este ca o persoan\xc4\x83 s\xc4\x83 aib\xc4\x83 un prenume urmat de numele de familie al p\xc4\x83rin\xc8\x9bilor. Unele prenume sunt alese liber, iar altele sunt copiate dup\xc4\x83 numele unui str\xc4\x83mo\xc8\x99. Multe prenume sunt inspirate din mitologie, ceea ce a rezultat \xc3\xaen apari\xc8\x9bia de nume \xc3\xaenrudite \xc3\xaen limbi diferite (de exemplu, George, Georg, Jorge)._NEWLINE_Mai demult, \xc8\x9b\xc4\x83rile scandinave foloseau patronime, persoanele fiind numite efectiv \xe2\x80\x9efiul/fiica lui X\xe2\x80\x9d; acum nu mai este cazul dec\xc3\xa2t \xc3\xaen Islanda \xc8\x99i, op\xc8\x9bional, \xc3\xaen Insulele Feroe.\n_START_SECTION_\nOrdinea apusean\xc4\x83\n_START_PARAGRAPH_\nOrdinea prenume\xe2\x80\x93nume este cunoscut\xc4\x83 drept ordinea apusean\xc4\x83 \xc8\x99i este folosit\xc4\x83 \xc3\xaen majoritatea \xc8\x9b\xc4\x83rilor europene \xc8\x99i \xc3\xaen \xc8\x9b\xc4\x83ri predominant influen\xc8\x9bate de cultura vest-european\xc4\x83 (de exemplu, America de Nord \xc8\x99i de Sud, nordul, estul, centrul \xc8\x99i vestul Indiei, Australia, Noua Zeeland\xc4\x83 \xc8\x99i Filipinele), inclusiv \xc3\xaen \xc8\x9b\xc4\x83ri vorbitoare de limba rom\xc3\xa2n\xc4\x83, precum Rom\xc3\xa2nia \xc8\x99i Republica Moldova._NEWLINE_\xc3\x8en cadrul listelor alfabetice \xc8\x99i al cataloagelor, \xc3\xaens\xc4\x83, se obi\xc8\x99nuie\xc8\x99te plasarea numelui de familie la \xc3\xaenceput, \xc3\xaenaintea prenumelor, uneori separat de acestea prin virgul\xc4\x83, reprezent\xc3\xa2nd ordinea lexicografic\xc4\x83. Aceast\xc4\x83 conven\xc8\x9bie este folosit\xc4\x83 de majoritatea bibliotecilor apusene \xc8\x99i a formularelor administrative.\n_START_SECTION_\nOrdinea r\xc4\x83s\xc4\x83ritean\xc4\x83\n_START_PARAGRAPH_\nOrdinea nume\xe2\x80\x93prenume este cunoscut\xc4\x83 drept ordinea r\xc4\x83s\xc4\x83ritean\xc4\x83 \xc8\x99i este folosit\xc4\x83, \xc3\xaen principiu, \xc3\xaen Asia de Est (de exemplu, \xc3\xaen China, Japonia, Coreea, Cambodgia \xc8\x99i Vietnam), dar \xc8\x99i \xc3\xaen Ungaria \xc8\x99i \xc3\xaen sudul \xc8\x99i nord-estul Indiei. Este folosit\xc4\x83 colocvial \xc8\x99i \xc3\xaen \xc8\x9b\xc4\x83ri care folosesc ordinea apusean\xc4\x83, cum ar fi Austria, Fran\xc8\x9ba, Belgia, Grecia, Italia \xc8\x99i Rom\xc3\xa2nia, probabil sub influen\xc8\x9ba practicii birocratice de a pune numele \xc3\xaenaintea prenumelui._NEWLINE_Atunci c\xc3\xa2nd numele est-asiatice sunt transliterate \xc3\xaen alfabetul latin, unele persoane prefer\xc4\x83 s\xc4\x83 le converteasc\xc4\x83 la ordinea apusean\xc4\x83, \xc3\xaen timp ce al\xc8\x9bii p\xc4\x83streaz\xc4\x83 ordinea original\xc4\x83, dar scriu numele de familie cu majuscule. Pentru evitarea confuziei, unii scriu \xc3\xaentotdeauna numele de familie cu majuscule, indiferent de ordine, mai ales c\xc3\xa2nd scriu pentru un public interna\xc8\x9bional. Acest obicei este popular printre vorbitorii de esperanto. \xc3\x8en publica\xc8\x9biile maghiare, de exemplu, numele japoneze \xc8\x99i chineze sunt, \xc3\xaen general, folosite \xc3\xaen ordinea apusean\xc4\x83._NEWLINE_Rareori se \xc3\xaent\xc3\xa2mpl\xc4\x83 ca chinezii care locuiesc \xc3\xaen China s\xc4\x83 \xc3\xae\xc8\x99i inverseze numele conform practicii apusene._NEWLINE_Publica\xc8\x9biile apusene tind s\xc4\x83 p\xc4\x83streze ordinea original\xc4\x83 pentru nume chineze, coreene \xc8\x99i vietnameze \xc8\x99i s\xc4\x83 o converteasc\xc4\x83 pentru nume japoneze \xc8\x99i maghiare. Astfel, Koizumi Jun'ichir\xc5\x8d devine Junichiro Koizumi, iar Pusk\xc3\xa1s Ferenc devine Ferenc Pusk\xc3\xa1s._NEWLINE_Totu\xc8\x99i, numele juc\xc4\x83torilor coreeni de baseball \xc8\x99i golf tind s\xc4\x83 fie \xc8\x99i ele convertite la ordinea apusean\xc4\x83 \xe2\x80\x94 de exemplu, Chan-ho Park (\xc3\xaen original \xeb\xb0\x95\xec\xb0\xac\xed\x98\xb8 Park Chan-ho) \xc8\x99i Se-Ri Pak (\xc3\xaen original \xeb\xb0\x95\xec\x84\xb8\xeb\xa6\xac Pak Se-ri). Confuzia poate fi evitat\xc4\x83 observ\xc3\xa2nd c\xc4\x83, \xc3\xaen astfel de cazuri, prenumele con\xc8\x9bine o cratim\xc4\x83._NEWLINE_Mordvinii folosesc dou\xc4\x83 nume \xe2\x80\x94 unul mordvin \xc8\x99i unul rusesc \xe2\x80\x94 iar cel mordvin este scris \xc3\xaen ordinea r\xc4\x83s\xc4\x83ritean\xc4\x83. De obicei, numele de familie mordvin este acela\xc8\x99i ca (sau foarte asem\xc4\x83n\xc4\x83tor cu) numele de familie rusesc (numele mordvin al lui Aleksandr \xc8\x98aronov este \xc8\x98aronon Sandra) dar poate fi total diferit uneori (numele mordvin al lui Vladimir Roma\xc8\x99kin este Iovlan Olo)._NEWLINE_Mongolii folosesc ordinea r\xc4\x83s\xc4\x83ritean\xc4\x83 (patronim urmat de nume personal) at\xc3\xa2t pentru nume de b\xc4\x83\xc8\x99tina\xc8\x99i, c\xc3\xa2t \xc8\x99i pentru nume est-asiatice \xc8\x99i ungure\xc8\x99ti. Numele apusene, totu\xc8\x99i, sunt scrise \xc3\xaen ordinea apusean\xc4\x83.\n_START_SECTION_\nNume individuale pentru alte fiin\xc8\x9be\n_START_PARAGRAPH_\nPe l\xc3\xa2ng\xc4\x83 taxonomia linnean\xc4\x83, unii oameni dau nume animalelor \xc8\x99i plantelor, \xc3\xaentr-o manier\xc4\x83 similar\xc4\x83 cu cele folosite pentru oameni, deseori din afec\xc8\x9biune.\n_START_SECTION_\nNumele animalelor de companie\n_START_PARAGRAPH_\nNumele unui animal de companie reflect\xc4\x83 adesea percep\xc8\x9bia \xc8\x99i a\xc8\x99tept\xc4\x83rile st\xc4\x83p\xc3\xa2nului fa\xc8\x9b\xc4\x83 de animal._NEWLINE_Numele dat unui animal de companie poate fi o aluzie la aspectul sau la personalitatea lui sau poate fi ales din afec\xc8\x9biune sau \xc3\xaen onoarea vedetei preferate._NEWLINE_Unele persoane dau nume umane animalelor lor, reflect\xc3\xa2nd o rela\xc8\x9bie cvasiuman\xc4\x83 cu animalul._NEWLINE_\xc3\x8en unele culturi, cum ar fi cea chinezeasc\xc4\x83, animalele primesc nume non-umane, deoarece un nume uman ar fi considerat nerespectuos fa\xc8\x9b\xc4\x83 de persoanele cu acel nume.\n_START_SECTION_\nNumele de delfini\n_START_PARAGRAPH_\nUn studiu publicat de Academia Na\xc8\x9bional\xc4\x83 a \xc8\x98tiin\xc8\x9belor din Statele Unite sus\xc8\x9bine c\xc4\x83 oamenii nu sunt singurele animale care folosesc nume individuale. C\xc3\xa2\xc8\x9biva cercet\xc4\x83tori de la Universitatea din Carolina de Nord din Wilmington au efectuat un studiu asupra delfinilor din Sarasota Bay, Florida, \xc8\x99i au descoperit c\xc4\x83 delfinii se strigau unii pe al\xc8\x9bii pe nume. Delfinii \xc3\xae\xc8\x99i aleg singuri numele de la o v\xc3\xa2rst\xc4\x83 fraged\xc4\x83."